
Férfi-női oppozíció a manysi nyelvben

A nő- és hímnemű jelöltek közötti különbségtétel a világ minden nyelvében megmutatkozik
valamilyen szinten. Egyes nyelvekben erre külön grammatikai eszközök állnak rendelkezésre,
azaz a biológiai nem (sexus) grammatikai kategóriaként (genus) is jelen van, de olyan
nyelveket is találunk, amelyekben a nemek szerinti elkülönülés a személyes névmások
szintjére korlátozódik. Előbbi csoportba tartozik az indoeurópai nyelvek többsége, míg
utóbbira az angol nyelv lehet a legkézenfekvőbb példa. A nyelvtani nem szerepe azonban
túlmutat a szemantikai funkciókon, elsődlegesen ugyanis morfoszintaktikai rendeltetéssel bír.
A nem tehát a nyelvi rendszer egyik központi részeként van jelen a genust ismerő nyelvekben.
De mi a helyzet akkor, ha az adott nyelvben nem ismeretes a genus fogalma? Dolgozatomban
egy általános tipológiai áttekintést követően erre a kérdésre keresem a választ. Vizsgálatom
tárgya a manysi nyelv volt, melyben – akárcsak az uráli nyelvcsalád teljes egészében – a
denotátum biológiai nemének kifejezése lexikai eszközökkel történik a grammatikai nem
hiányából fakadóan. Célom, hogy rámutassak azokra a sajátosságokra, amelyek a manysit –
különösen annak északi (szoszvai) változatát – jellemzik. Hiába nem ismeri ugyanis a genust
a nyelvcsalád többi tagja sem, az egyes nyelvek egészen eltérő stratégiákat alkalmaznak a
denotáció során. Az általam vizsgált fogalomkörök közé tartoznak többek között a
rokonságnevek, foglalkozásnevek, illetve a hím és nőstény állatok elnevezései. A manysi
nyelvi adatok forrásául a Munkácsi Bernát gyűjtésein alapuló, Kálmán Béla szerkesztette
Wogulisches Wörterbuch, a Лӯимā сэ̄рипос nevű manysi újság, illetve az Ob-Ugric Database
főként folklórszövegeken alapuló korpusza szolgált.



